Obligimet për sundim të ligjit dhe qeverisje të mirë janë përcjell në gati secilin samit, ku
Kosova ka marrë shumë zotime të rëndësishme në këtë drejtim, përpos tjerave si
bashkëpunimi rajonal dhe konektiviteti me rajonin.
Vazhdimi i Procesit të Berlinit më së shumti i konvenon Kosovës edhe pse ka përfitime tejet të rëndësishme për përafrim të të gjithë
rajonit me Bashkimin Evropian. Andaj, Qeveria e re e Kosovës duhet t’i jep një shtytje të re
përmbushjes së obligimeve të marrura në këtë proces.
Shumë nga rekomandimet e mëposhtme janë obligime që zyrtarët më të lartë të Kosovës vetëm i kanë marrë në Samitet e Procesit të
Berlinit. Ne po i theksojmë ato më të rëndësishmet në fushën e sundimit të ligjit dhe
mirëqeverisjes duke dhënë sugjerime shtesë për zbatueshmërinë e tyre në Kosovë.
Qeveria e Re mund dhe duhet të marrë primatin e avancimit të mirëqeverisjes dhe forcimit të sundimit
të ligjit dhe të shërbej edhe shembull për rajonin në Samitet e Agjendës “Berlin Plus”.

Përfshirja e zotimeve në program qeverisës

Qeveria e re duhet të bëjë një analizë të të gjitha zotimeve të “Procesit të Berlinit” në
mënyrë që t’i përfshijë në Programin Qeverisës i cili do të përpilohet për katër vitet e
ardhshme. Kjo do të shërbente në raportimin e progresit të Kosovës në Samitet e ardhshme
dhe Kosova të merret si partner më serioz nga udhëheqësit e lartë të BE-së

Një plan vjetor për zbatimin e zotimeve Anti-Korrupsion

Po ashtu, Zyra e Kryeministrit duhet të përpiloj dhe mbikëqyrë plane vjetor për Zbatimin
e Zotimeve Anti-Korrupsion të cilat i ka deklaruar Qeveria e Kosovës në Samitin e Londrës
në 2018.

Reformimi i ligjit për prokurimin publik

Në Proces të Berlinit, Qeveria e Kosovës së bashku me pesë vendet tjera të Ballkanit
Perëndimor, është zotuar për implementimin e rreptë të dispozitave ligjore të Ligjit të
Prokurimit Publik dhe akteve nënligjore të tij. Mirëpo në rastin e Kosovës, ky ligj duhet të
reformohet duke adresuar mangësitë që janë shfaq në të kaluarën, për të cilat ka mjaft
studime në Kosovë. Reformimi duhet të bëhet jo vetëm për të parandaluar korrupsionin
dhe rritur transparencën por edhe për të rritur efektshmërinë e prokurimit publik në Kosovë
që ka paraqit mjaft sfida.

Stafi i Prokurimit Publik

Edhe ky është një zotim që e ka marrë Qeveria e Kosovës në Procesin e Berlinit. Në
Kosovë ka nevojë për profesionalizim dhe pavarësi të stafit të prokurimit në nivel lokal
dhe qendror. Ka disa organizata lokale e donatorë të jashtëm që punojnë në
profesionalizimin e këtij stafi por pavarësia mbetet më sfiduese.

Avancimi i e-Prokurimi

Ky zotim në pjesën më të madhe është zbatuar pasi në Kosovë tashmë prokurimi elektronik
është i obligueshëm, mirëpo ka hapësirë që ky sistem të avancohet që të thjeshtësohet dhe
të ngritet më tutje transparenca. Kosova mund të bëhet shembull për Ballkanin Perëndimor
në këtë fushë nëse punon në avancim të këtij sistemi mjaft të rëndësishëm.